Gordhan hoor op TV hy is geposPravin Gordhan (22 Februarie 2017) Foto: GCIS Gordhan het die media by die tesourie se kantoor toegespreek. “Ons het op die televisie van ons lot te hore gekom. Nie ŉ telefoonoproep of ŉ gesprek nie, maar die televisie.” Hy het gesê dit was vir hom en Mcebisi Jonas, sy adjunk wat ook gepos is, ŉ eer om die land te dien. “Ons moet pres. [Jacob] Zuma daarvoor bedank.” Gordhan het beklemtoon dat hy nie aansoek gedoen het om minister van finansies te wees nie, maar daartoe versoek is. Hy het gesê hy is aangestel om die “flaters” van 9 Desember reg te stel. Toe Zuma op 9 Desember 2015 vir Nhlanhla Nene as minister van finansies afgedank het en Des van Rooyen in sy plek aangestel het, het die rand erg begin tuimel. Gordhan is enkele dae daarna aangestel. Volgens Gordhan het personeel van die tesourie hul versekering gegee dat hulle hul beste sal doen om met hul werk voort te gaan. Gordhan het gesê die sogenaamde intelligensieverslag wat as “bewys” voorgelê is aan die ANC se top-ses leiers om hom en Jonas af te dank, is “absolute nonsens”. Volgens die verslag was Gordhan en Jonas van plan om Zuma swart te smeer en internasionale bankiers te vra om saam te sweer teen hom. Gordhan het gesê die beleggingstoer waarop hy en Jonas was vind elke jaar ná die begrotingsrede plaas. “Ek het in Brittanje aangekom en my foon aangeskakel en toe sien ek die boodskap: ‘Kom terug, onmiddellik’.” Gordhan het bewerings dat hy die land wou ondermyn as siek beskryf. “As jy nie wil hê ons moet die werk doen nie, sê dit vir ons. Moenie iets opmaak en ons integriteit ondermyn nie.” Volgens Gordhan het hy reeds met Malusi Gigaba, sy plaasvervanger, gesels en hom gelukgewens. Gordhan het bevestig hy en Jonas is steeds LP’s en het die hoop uitgespreek dat hy en Jonas en hul gesinne ŉ normale lewe kan lei.